कश्मीर का मुद्दा उठाता रहेगा पाक : गिलानी  
पाक के प्रधानमंत्री यूसुफ रजा गिलानी ने कहा कि उनका देश अंतरराष्ट्रीय मंच पर कश्मीर का मुद्दा तब तक उठाता रहेगा, जब तक इसका हल नहीं निकल जाता।
पाकिस्तान के प्रधानमंत्री यूसुफ रजा गिलानी ने कहा कि उनका देश अंतरराष्ट्रीय मंच पर कश्मीर का मुद्दा तब तक उठाता रहेगा, जब तक इसका समाधान नहीं निकल जाता। समाचार एजेंसी एसोसिएटेड प्रेस ऑफ पाकिस्तान द्वारा जारी रिपोर्ट के अनुसार, गिलानी ने गुरुवार को कहा कि कश्मीर का मुद्दा उनके दिल के करीब है।  उन्होंने संकल्प लिया कि पाकिस्तान पीपुल्स पार्टी (पीपीपी) की सरकार इस मुद्दे को तब तक अंतरराष्ट्रीय मंच पर उठाती रहेगी, जब तक इसका समाधान नहीं होता। गिलानी पंजाब और पाकिस्तान के कब्जे वाले कश्मीर को जोड़ने वाले एक पुल और मंगला बांध परियोजना का उद्घाटन करने के बाद डडयाल में एक जनसभा को संबोधित कर रहे थे।  गिलानी ने कहा कि पाकिस्तान के कब्जे वाले कश्मीर का यह उनका 8वां दौरा था। उन्होंने कहा कि वह मानते हैं कि कश्मीर उनका दूसरा घर है और उन्होंने आश्वस्त किया कि वह कश्मीर के लोगों की बेहतरी तथा लोगों को यथासंभव सर्वश्रेष्ठ सुविधाएं मुहैया कराने के लिए लगातार काम करते रहेंगे।  गिलानी ने कहा कि उन्हें पाकिस्तानी कब्जे वाले कश्मीर में दो प्रमुख परियोजनाओं का उद्घाटन कर खुशी हुई है। उन्होंने कहा कि ये दोनों परियोजनाएं क्षेत्र के लोगों के आर्थिक विकास और समृद्धि के एक नए युग का सूत्रपात करेंगी।